L-Unjoni Ewropea m'għadx għandha kliem biex tiddeskrivi l-orrur li għaddej minnu l-poplu tal-Lvant ta' Ghouta. Mijiet ta' persuni ċivili, nisa u tfal qed jiġu mmirati deliberatament u mingħajr ħniena. Huma l-vittmi reali u innoċenti ta' din il-gwerra. L-aċċess umanitarju mingħajr xkiel u l-protezzjoni tal-popolazzjoni ċivili huma dover morali u kwistjoni ta' urġenza. Hija r-responsabbiltà ta' kulħadd li nipprevjenu aktar telfien ta' ħajjiet, u li nwaqqfu l-vjolenza. Il-ġlied irid jieqaf issa - il-komunità internazzjonali għandha tingħaqad biex twaqqaf din it-tbatija umana. L-Unjoni Ewropea tappella lill-partijiet kollha tal-konflitt, kif ukoll il-garanti tal-erba' Żoni ta' Tnaqqis ta' Tensjoni, biex jieħdu l-miżuri kollha meħtieġa biex jiżguraw waqfien mill-ġlied immedjat, il-protezzjoni tal-poplu Sirjan billi jiġi rrispettat id-Dritt Umanitarju Internazzjonali, u aċċess umanitarju urġenti. Ir-reġim Sirjan għandu jieqaf minnufih milli jieħu l-poplu tiegħu stess fil-mira u għandu jissodisfa r-responsabbiltà primarja tiegħu li jipproteġihom. Aħna għalhekk nappoġġaw is-sejħa tan-NU għal 30 jum ta' waqfien mill-ġlied umanitarju u nistennew li l-komunità internazzjonali tappoġġah fi New York. L-Unjoni Ewropea tfakkar li ma hemm l-ebda soluzzjoni militari għall-konflitt u tappella lill-partijiet kollha biex jimpenjaw ruħhom serjament fil-proċess politiku mmexxi min-NU bħala kwistjoni ta' urġenza. Il-Pajjiżi Kandidati l-Eks Repubblika Jugoslava tal-Maċedonja*, il-Montenegro* u l-Albanija*, il-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna u l-Georgia jallinjaw ruħhom ma' din id-Dikjarazzjoni. * - L-Eks Repubblika Jugoslava tal-Maċedonja, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.